ปตท.สผ.ขายหุ้นกู้2.1หมื่นล้าน
ปตท. สำรวจและผลิตปิโตรเลียม ขายหุ้นกู้ไม่มีหลักประกันและไม่ด้อยสิทธิให้กับนักลงทุนสถาบันต่างประเทศ จำนวน 700 ล้านเหรียญสหรัฐฯ 2.1 หมื่นล้านบาท&nbsp;
30 มี.ค. 2554

ปตท. สำรวจและผลิตปิโตรเลียม ขายหุ้นกู้ไม่มีหลักประกันและไม่ด้อยสิทธิให้กับนักลงทุนสถาบันต่างประเทศ จำนวน 700 ล้านเหรียญสหรัฐฯ 2.1 หมื่นล้านบาท 
นายอนนต์ สิริแสงทักษิณ ประธานเจ้าหน้าที่บริหาร และกรรมการผู้จัดการใหญ่ บริษัทปตท. สำรวจและผลิตปิโตรเลียม (PTTEP) หรือ ปตท.สผ. เปิดเผยว่าบริษัทย่อยจะ ออกและเสนอขายหุ้นกู้ไม่มีหลักประกันและไม่ด้อยสิทธิให้กับนักลงทุนสถาบันต่างประเทศ จำนวน 700 ล้านเหรียญสหรัฐฯหรือประมาณ 2.1 หมื่นล้านบาท  อายุ 10 ปี ในอัตราดอกเบี้ยคงที่ที่ 5.692 %ต่อปี โดยมี ปตท.สผ. เป็นผู้ค้ำประกันหุ้นกู้ทั้งจำนวน 
หุ้นกู้ดังกล่าวได้รับการจัดอันดับความน่าเชื่อถือจากสแตนด์ดาร์ดแอนด์พัวส์ และ มูดี้ส์อินเวสเตอร์เซอร์วิส ที่ระดับ BBB+ และ Baa1 ตามลำดับ โดยเงินที่ได้รับจากการออกหุ้นกู้ครั้งนี้ บริษัทฯ จะนำไปใช้เพื่อการพัฒนาโครงการสำรวจและผลิตต่างๆ รวมถึงใช้ในกิจการทั่วไป เพื่อรองรับการเจริญเติบโตของบริษัทฯ ในอนาคต
นอกจากนี้ PTTEP ยังแจ้งข้อมูลว่า บริษัท ย่อยคือ พีทีทีอีพี ซิดิ อับ เอล รามาน ได้ยุติการร่วมลงทุนในสัดส่วน 30% ในโครงการ ซิดิ อับ เอล รามาน ออฟชอร์ สาธารณรัฐอาหรับอียิปต์ หลังจากได้ทำการขุดเจาะหลุมสำรวจ Moon Sinai-1 เมื่อวันที่ 6 มกราคม 2554 และเจาะถึงระดับความลึกที่ประมาณ 1,440 เมตร ไม่พบปิโตรเลียม จึงจะดำเนินการตัดจำหน่ายหลุมดังกล่าว ในรอบบัญชีไตรมาสที่ 1 ปี 2554 ซึ่งมีค่าใช้จ่ายในส่วนของ ปตท.สผ.ประมาณ 1 ล้านเหรียญสหรัฐฯ